BOSNA I HERCEGOVINA 

REPUBLIKA SRPSKA 

OKRUŽNI PRIVREDNI SUD U BIJELJINI                                                                                                      

Broj: 59 0 Ps 041649 25 Ps   

Bijeljina, 08.05.2026. godine
            Okružni privredni sud u Bijeljini, sudija Dragan Mitrović, u pravnoj stvari po tužbi tužioca Zajednica etažnih vlasnika zgrade „SDK“ Zvornik, Ul. Svetog Save br. 64, zastupana po punomoćniku Gotovac Jovanu, advokatu iz Zvornika, protiv tuženog Agencija za posredničke, informatičke i finansijske usluge, Banja Luka, Ul. Vuka Karadžića broj 6, zastupan po punomoćniku Pejaković O. Daliboru, advokatu iz Banja Luke, radi isplate duga, vrijednost spora 6.454,77 KM, nakon zaključenja glavne rasprave održane dana 15.04.2026. godine u prisutnosti punomoćnika stranaka, dana 08.05.2026. godine, donio je sledeću

P R E S U D U

           Obavezuje se tuženi da tužiocu na ime duga za održavanje zgrade, isplati ukupan iznos od 6.454,77 KM, sa zakonskom zateznom kamatom, obračunatom kako slijedi:

· na iznos od 391,13 KM počev od 06.07.2024. godine pa do isplate,

· na iznos od 391,13 KM počev od 06.08.2024. godine pa do isplate,

· na iznos od 391,13 KM počev od 06.09.2024. godine pa do isplate,

· na iznos od 391,13 KM počev od 06.10.2024. godine pa do isplate,

· na iznos od 391,13 KM počev od 06.11.2024. godine pa do isplate,

· na iznos od 391,13 KM počev od 06.12.2024. godine pa do isplate,

· na iznos od 391,13 KM počev od 06.01.2025. godine pa do isplate,

· na iznos od 391,13 KM počev od 06.02.2025. godine pa do isplate,

· na iznos od 391,13 KM počev od 06.03.2025. godine pa do isplate,

· na iznos od 489,10 KM počev od 06.04.2025. godine pa do isplate,

· na iznos od 489,10 KM počev od 06.05.2025. godine pa do isplate,

· na iznos od 489,10 KM počev od 06.06.2025. godine pa do isplate,

· na iznos od 489,10 KM počev od 06.07.2025. godine pa do isplate,

· na iznos od 489,10 KM počev od 06.08.2025. godine pa do isplate,

· na iznos od 489,10 KM počev od 06.09.2025. godine pa do isplate,

 kao i da mu naknadi troškove parničnog postupka u iznosu od 3.035,80 KM, sve u roku od 30 dana po prijemu presude.
O b r a z l o ž e nj e

              Tužilac je podnio dana 14.10.2025. godine, tužbu protiv tuženog, sa tužbenim zahtjevom da se tuženi obaveže da tužiocu isplati iznos od 6.454,77 KM na ime duga za održavanje zgrade sa pripadajućim zakonskim zateznim kamatama, uz obavezu naknade troškova parničnog postupka.

         U tužbi se navodi sledeće: da je tuženi vlasnik prostorija u ukupnoj površini od oko 815 m2 u stambenom objektu u zgradi „SDK“ u ulici Svetog Save u Zvorniku i po zakonu je dužan izmirivati svoje obaveze za održavanje zgrade u kojoj se nalazi; da tuženi počev od 01.06.2024. godine pa zaključno sa 31.08.2025. godine nije izmirio obaveze ni za jedan mjesec tako da dug iznosi 6.454,77 KM; da je tužilac tuženom redovno ispostavljao fakture na koje tuženi nije isticao prigovor, ali je prilikom usaglašavanja potraživanja i obaveza na dan 31.12.2024. godine istakao da neće vršiti plaćanje po fakturama dok se ne riješi sudski spor između stranaka pokrenut po drugom pravnom osnovu.
            U odgovoru na tužbu, tuženi osporava tužbeni zahtjev te navodi sledeće: ističe prigovor mjesne nadležnosti suda; spori zapisnik sa održane Skupštine ZEV-a br. 5/22 od 15.06.2022. godine; da se ne zna kolika je tačno obaveza tuženog po osnovu održavanje zgrade, budući da je veći dio prostorija podrum za koji se nije plaćala naknada; da je očigledno da je tužilac obračunao i podrum u kvadraturu, pa je ispostavljao tuženom račune koje tuženi nije prihvatio, te mu je iste vratio; da je tužilac tuženom uvećao troškove održavanje zgrade na iznos od 0,60 KM po m2 uzimajući u obzir i površinu podruma koji je neupotrebljiv; da je tuženi uputio 17.10.2022. godine tužiocu zahtjev za korekciju obračuna troškova o kojem zahtjevu je tužilac dostavio odgovor na zahtjev u kome je navedeno da je upravni odbor tužioca donio odluku na sastanku održanom 27.10.2022. godine da se udovolji zahtjevu tuženog i da se cijena održavanja podrumske prostorije umanji za 50 %; da je tuženi dana 25.07.2024. godine uputio tužiocu zahtjev za korekciju obračuna troškova za održavanje zajedničkih prostorija pozivajući se na član 12. Zakona o održavanju zgrada; da je tuženi dana 12.09.2024. godine uputio tužiocu inicijativu za sazivanje skupštine ZEV-a;  da je dana 26.09.2024. godine održana skupština ZEV-a  kada je donijet zaključak da se udovolji zahtjevu tuženog za korekciju obračuna naknade za ZEV na način da se tuženi oslobodi plaćanja naknade za dio poslovnog prostora koji čini podrumske dijelove od 01.10.2024. godine ali pod uslovom da tuženi da saglasnost za izgradnju lifta za stambeni dio zgrade; da je tužilac i dalje nastavio da ispostavlja svoje račune na isti način i sa istim iznosom kao da nije donesena odluka na skupštini ZEV-a; da je tuženi prigovarao ovim računima, ali tužilac nije želio da se izjasni o tome; predlaže da se tužbeni zahtjev odbije uz obavezivanje tužioca na naknadu troškova postupka. 

          Rješenjem ovog suda br. 59 0 Ps 041649 25 Ps od 15.12.2025. godine, odbijen je prigovor mjesne nenadležnosti Okružnog privrednog suda u Bijeljini za rješavanje spora, isto rješenje je pravosnažno dana 06.01.2026. godine.

             Na glavnoj raspravi, izvedeni su dokazi čitanjem sledećih isprava: List nepokretnosti broj [...] KO Zvornik Grad, Rješenje Odjeljenja za stambeno-komunalne poslove opštine uprave Opštine Zvornik broj: [...] od 17.10.2005. godine, Akt ZEV „SDK“ Zvornik-obavještenje o obavezi plaćanja od 31.03.2025. godine, Presuda okružnog privrednog suda u Bijeljini broj: 59 0 Ps 040299 24 Ps od 18.7.2025. godine, Zapisnik sa sastanka skupštine ZEV-a broj 5/22 od 15.06.2022. godine, Poreska faktura broj 16/24 od 30.06.2024. godine, Poreska faktura broj 19/24 od 31.07.2024. godine, Poreska faktura broj 22/24 od 31.08.2024. godine, Poreska faktura broj 25/24 od 30.09.2024. godine, Poreska faktura broj 28/24 od 31.10.2024. godine, Poreska faktura broj 31/24 od 30.11.2024. godine, Poreska faktura broj 34/24 od 31.12.2024. godine, Usaglašavanje potraživanja i obaveza na dan 31.12.2024. godine, Analitika po komitentima za period od 01.01.2024.- 31.12.2024.godine, Poreska faktura broj 1/25 od 31.01.2025. godine, Poreska faktura broj 4/25 od 28.02.2025. godine, Poreska faktura broj 7/25 od 31.03.2025. godine sa povratnicom, Poreska faktura broj 10/25 od 30.04.2025. godine, Poreska faktura broj 13/25 od 31.05.2025. godine, Poreska faktura broj 16/25 od 30.06.2025. godine, Poreska faktura broj 19/25 od 31.07.2025. godine sa povratnicom, Poreska faktura broj 22/25 od 31.08.2025. godine sa povratnicom, Analitika po komitentima za period od 01.01.2025.- 31.08.2025. godine, Zahtjev za korekciju obračuna troškova za održavanje zajedničkih prostorija broj 01-2133/22 od 17.10.2022. godine, Dopuna zahtjeva za korekciju obračuna troškova za održavanje zajedničkih prostorija broj 01-2164/22 od 21.10.2022. godine, Odgovor tužioca na zahtjev tuženog  broj 9/22 od 27.10.2022. godine, Zahtjev za korekciju obračuna troškova za održavanje zajedničkih prostorija  br. 01-1387/24 od 25.07.2024. godine po fakturi 16/24, Odgovor tužioca na zahtjev tuženog broj 03/2024 od 02.08.2024. godine, Zahtjev za korekciju obračuna troškova za održavanje zajedničkih prostorija broj 01-1513/24  od 12.08.2024. godine po fakturi br. 16/24 i fakturi br. 19/24, Inicijativa za sazivanje skupštine od 12.09.2024. godine, Poziv za sazivanje skupštine broj 5/24 od 17.09.2024. godine, Zapisnik sa  skupštine ZEV-a broj 6/24 od 26.09.2024. godine, Prigovor tuženog na ispostavljeni račun od 09.09.2024. godine, te vještačenje po vještaku ekonomske struke Mladenu Vidoviću iz Zvornika. 

           Prema odredbi člana 7. stav 1. Zakona o parničnom postupku (Sl.gl.RS br. 58/03, 85/03, 74/05, 63/07, 49/09, 105/08, 45/09, 49/09, 61/13, 109/21 i 27/24 – u daljem tekstu: ZPP),  stranke su dužne da iznesu sve činjenice na kojima zasnivaju svoje zahtjeve i izvode dokaze kojima se utvrđuju te činjenice

           Svaka stranka je dužna da dokaže činjenice na kojima zasniva svoj zahtjev (član 123. stav 1. ZPP).

            Ako sud na osnovu ocjene izvedenih dokaza ne može sa sigurnošću da utvrdi neku činjenicu, o postojanju ove činjenice zaključiće primjenom pravila o teretu dokazivanja (član 126. ZPP).

          Koje će činjenice uzeti kao dokazane, odlučuje sud na osnovu slobodne ocjene dokaza pri čemu će sud savjesno i brižljivo ocijeniti svaki dokaz zasebno i sve dokaze zajedno (član 8. ZPP).

            Ocjenom izvedenih dokaza i to kako svakog dokaza posebno, tako i u njihovoj međusobnoj vezi, imajući u vidu i navode samih stranaka, odlučeno je kao u izreci ove presude iz sledećih razloga: 

                   Predmet spora je zahtjev za isplatu duga na ime održavanja zgrade.

                Prema članu 17. Zakona o obligacionim odnosima (Sl.list SFRJ br. 29/78, 39/85, 45/89 i 57/89 te Sl.gl.RS br. 17/93, 3/96, 39/03 i 74/04 – u daljem tekstu: ZOO) učesnici u obligacionom odnosu su dužni da izvrše svoju obavezu i odgovorni su za njeno ispunjenje. 

              Opšte pravilo o ispunjenju obaveze i posledicama neispunjenja (povjeriočevo pravo, a dužnikova obaveza) sadržano je u odredbi člana 262. stav 1. ZOO, prema kojoj je povjerilac u obaveznom odnosu ovlašten da od dužnika zahtjeva ispunjenje obaveze, a dužnik je dužan ispuniti obavezu savjesno i u svemu kako ona glasi.

              Nije sporno da je tuženi etažni vlasnik poslovnog prostora površine 815 m2 i nosilac prava zajedničke svojine u zgradi u Zvorniku, ulica Svetog Save broj 6, tzv. “Zgrada SDK” a što proizilazi iz Lista nepokretnosti broj [...] k.o. Zvornik Grad i da je kao takav, član skupštine tužioca u skladu sa odredbom člana 24. stav 1. Zakona o održavanju zgrada („Službeni glasnik RS“ broj 101/11, u daljem tekstu: ZOZ). 
             Iz izvedenih materijalnih dokaza proizilazi da je tužilac ispostavljao tuženom mjesečne fakture za plaćanje naknade za održavanje zgrade, počev od 30.06.2024. godine pa zaključno sa 31.08.2025. godine. Mjesečni računi počev od 30.06.2024. godine pa zaključno sa 28.02.2025. godine, fakturisani su na iznos od 391,13 KM, a mjesečni računi počev od 31.03.2025. godine pa zaključno sa 31.08.2025. godine, fakturisani su na iznos od 489,10 KM.

         Prilikom usaglašavanja potraživanja i obaveza na dan 31.12.2024. godine, tuženi je u cijelosti osporio iznos od 2.737,91 KM iz razloga da „dok se ne okonča sudski spor, tuženi neće plaćati račune“.  
            Prema nalazu vještaka ekonomske struke, potraživanje tužioca prema tuženom u utuženom periodu iznosi 6.454,77 KM. U situaciji da je tužilac fakture kreirao shodno zakonskom minimumu, potraživanje za utuženi period bi iznosilo 4.890,00 KM (0,40 KM/ m2). Vještak u svom nalazu izvodi zaključak da ostali imaoci poslovnih prostorija, uredno izmiruju naknadu koja se obračunava po cijeni od 0,60 KM/m2.
             Odlukom tužioca je određena naknada za redovno održavanje zgrade u iznosu od 0,60 KM/m2, te je u skladu s tim, određena i mjesečna naknada tuženom za redovno održavanje zgrade u iznosu od 489,00 KM, što proizilazi iz Dopisa tužioca br. 03/2024 od 02.08.2024. godine. Ta naknada je korigovana na sastanku upravnog odbora tužioca br. 8/22 od 27.10.2022. godine, tako da je cijena umanjena za podrum 1 i podrum 2 ukupne površine 326,24 m2 za 50 %, te obračunata cijena iznosi 0,30 KM /m2.
             Takođe, nije sporno da se tuženi u više navrata obraćao tužiocu radi korekcije ove naknade, tj. njenog umanjenja, da je na inicijativu tužioca sazvana, te dana 26.09.2024. godine i održana skupština tužioca sa tri tačke dnevnog reda i to: 1. Razmatranje informacije o izgradnji lifta, 2. Razmatranju prigovora tužioca na visinu naknade održavanja zgrade i 3. Izbor organa ZEV „SDK“, o čemu je sastavljen zapisnik broj 6/24 od 26.09.2024. godine.

          Odredbom člana 22. ZOZ propisano je da je zajednica etažnih vlasnika tj. tužilac nadležan za: obezbjeđivanje sredstava za održavanje zajedničkih dijelova i uređaja zgrade i drugih troškova upravljanja zgradom; održavanje zajedničkih dijelova i uređaja zgrade; korišćenje zajedničkih dijelova zgrade i druge poslove određene ugovorom o osnivanju zajednice koji se odnose na upravljanje zgradom, a odredbom člana 23. istog zakona propisano je da je ova zajednica ima status pravnog lica i upisuje se u registar zajednica kod organa uprave nadležnog za stambene poslove.
         Način sazivanja Skupštine tužioca, kvorum za održavanje skupštine i donošenje odluka koje se odnose na redovno upravljanje zgradom, odnosno poslova koje prelaze okvire redovnog upravljanja zgradom regulisani su odredbama ZOZ.

      Odredbom člana 24. ZOZ propisano je da zgradom upravlja skupština etažnih vlasnika koju čine svi etažni vlasnici sa jednakim pravima i obavezama, dok je odredbama članova 25. i 26. istog zakona propisana nadležnost skupštine i predsjednika skupštine. 

       Odredbom člana 27. ZOZ propisano je da se sjednice skupštine sazivaju po potrebi, a najmanje dva puta godišnje, da je predsjednik skupštine dužan da najmanje 8 dana prije održavanja skupštine, u pisanoj formi sa dnevnim redom, obavijestiti sve etažne vlasnike o terminu održavanja skupštine, a inicijativu za sazivanje skupštine može dati i najmanje 10% etažnih vlasnika. Prema odredbama člana 28. istog zakona za održavanje skupštine potrebna je natpolovična većina svih etažnih vlasnika.

       Iz zapisnika sa sjednice skupštine tužioca broj 6/24 od dana 26.09.2024. godine, proizilazi da je na skupštini prisustvovalo 23 člana, da su se na skupštini razmatrale pomenute tri tačke dnevnog reda, te konstatovano da je pod 1. tačkom  podnesena informacija o izgradnji lifta, da je pod 2. tačkom razmatran prigovor tuženog na visinu naknade održavanja zgrade i donesen zaključak kojim se usvaja zahtjev tuženog za korekciju mesečne naknade na način da se tuženi oslobađa plaćanja naknade za dio poslovnog prostora (podrum 1 i 2, površine 326,24 m²) počev od 1.10.2024. godine, uz uslov da tuženi izda pisanu saglasnost za izgradnju lifta za stambeni dio zgrade, dok je pod 3. tačkom odlučeno da se produži mandat postojećem UO uz dopunu sa predstavnikom APIF-a, Lj. M..

         Iz navedenog utvrđenja, može se zaključiti da je skupština tužioca dana 26.09.2024. godine, donijela samo odluku o produženju mandata postojećem Upravnom odboru, dok kod ostalih tačaka dnevnog reda nije bilo nikakvog odlučivanja. Iz izvedenih dokaza u ovom postupku, ne proizilazi da je tuženi dao pismenu saglasnost za izgradnju lifta za stambeni dio zgrade.
       Odredbe člana 33., 34., 35. i 36. ZOZ uređuju troškove održavanje zgrade. Odredba člana 35. stav 1. propisuje obavezu etažnih vlasnika na plaćanje troškova održavanja na mjesečnom nivou najkasnije 15 u mjesecu za tekući mjesec, u iznosu koji utvrđuje skupština ZEV-a, a koji ne može biti manji od 0,20 KM po m2 korisne površine, dok etažni vlasnici poslovnih prostorija i stanova u kojim se obavlja poslovna aktivnost, plaćaju naknadu iz stava 1. u dvostrukom iznosu (stav2.). Dakle, navedenom odredbom je određena samo minimalna naknada održavanja, dok naknadu za održavanje zgrade određuje skupština ZEV-a.        
      Prema odredbama člana 29. ZOZ za donošenje odluka skupštine koje se odnose na obavljanje poslova redovnog upravljanja zgradom potrebna je nadpolovična saglasnost od ukupnog broja etažnih vlasnika (stav 1.); Za donošenje odluka skupštine koje prelaze okvire redovnog upravljanja zgradom, kao što je promjena namjene ili izdavanje u zakup zajedničkih prostorija, zasnivanje hipoteke, zasnivanje službenosti, veće popravke ili prepravke koje nisu redovno održavanje, dogradnja i nadogradnja zgrade, potrebna je saglasnost svih etažnih vlasnika (stav 2.); Ako se ne postigne saglasnost etažnih vlasnika i odluka ne donese u skladu sa st. 1. ili 2. ovog člana, kad za preduzimanje poslova postoje naročito opravdani razlozi, svaki etažni vlasnik može tražiti da o tome odluči sud (stav 3.); Ako je izvođenje radova koji nisu redovno održavanje ili dogradnja i nadogradnja zgrade neophodno da bi se obezbijedila narušena funkcionalnost zgrade kao cjeline ili njenih pojedinih dijelova ili da bi se spriječilo dalje propadanje i nanošenje štete zgradi kao cjelini ili njenim pojedinim dijelovima, zajednica može donijeti odluku sa dvotrećinskom većinom glasova od ukupnog broja etažnih vlasnika, ako su za izvođenje tih radova obezbijeđena sredstva tako da se ne zahtijevaju posebna sredstva od etažnih vlasnika (stav 4.); U slučaju kad je odluka donesena na način iz stava 4. ovog člana, etažni vlasnik koji je glasao protiv donošenja takve odluke može tražiti da o tome odluči sud (stav 5.); Etažni vlasnik protiv čije volje je odlučila većina etažnih vlasnika ili je to odlučio sud, može tražiti osiguranje za buduću štetu (stav 6.).

       Iz odredbe člana 29. ZOZ proizilazi pravo svakog etažnog vlasnika da zatraži sudsku zaštitu kod donošenja odluke skupštine koja se odnosi na obavljanje poslova redovnog upravljanja kada je neophodna nadpolovična saglasnost i poslova koji prelaze okvire redovnog upravljanja, kada je potrebna saglasnost svih etažnih vlasnika, a ta saglasnost ne postoji, na način da će sud umjesto skupštine donijeti odgovarajuću odluku kada za preduzimanje tih poslova postoje naročito opravdani razlozi.
       Tuženi nije dokazao da je pokretao postupak pred sudom sa zahtjevom da sud donese odluku ili preinači oduku skupštine ZEV-a koja se odnosi na redovno upravljanje zgradom, odnosno na  poslove koji prelaze okvire redovnog upravljanja, a što je morao, obzirom da ne prihvata cijenu naknade održavanja od 0,60 km/m2.

        Tuženi je pokrenuo postupak pred ovim sudom, kojim je tražio utvrđivanje ništavosti skupštinskih odluka, koji postupak je pravosnažno okončan Presudom ovog suda br. 59 0 Ps 040299 24 Ps od 18.07.2025. godine, kojim je tuženi (tužilac u tom predmetu) odbijen sa primarnim i eventualnim tužbenim zahtjevom.
          Kod činjenice da je tuženi kao etažni vlasnik, dužan snositi troškove održavanje zgrade, shodno odredbi člana 33., 34. i 35. ZOZ, a čiju naknadu je utvrdila skupština tužioca (0,60 KM /m2), to nisu osnovani navodi tuženog u ovom postupku. Činjenica da fakture koje je tužilac ispostavio tuženom su vraćene i tuženi ih ne vodi u svojoj evidenciji, takođe nije od značaja, niti oslobađa tuženog od obaveze plaćanja.   
        Kako je izvedenim dokazima, tužilac je dokazao osnov i visinu tužbenog zahtjeva, to je sud  primjenom odredbi člana 17., 262. stav 1. ZOO, te odredbi člana 33., 34. i 35. ZOZ, usvojio u cijelosti tužbeni zahtjev kao osnovan, te odlučio kao u izreci Presude.

         Tužiocu je dosuđena zakonska zatezna kamata, shodno odredbi člana 277. stav 1. ZOO, prema kojoj je dužnik koji zakasni sa ispunjenjem novčane obaveze, dužan je da plati i zateznu kamatu.

         Odluka o troškovima postupka donijeta je na osnovu odredbi člana 383., 386. stav 1., 387. i 396. ZPP, pa kako je tužilac u cijelosti uspio sa postavljenim tužbenim zahtjevom, to su mu dosuđeni troškovi postupka u ukupnom iznosu od 3.035,80 KM, a koji čine sledeći izdaci: sudska taksa na tužbu u iznosu od 200,00 KM, sudska taksa na presudu u iznosu od 200,00 KM, sastav tužbe u iznosu od 480,00 KM (160 bodova x 3,00 KM) uvećan za iznos paušala od 25% (120,00 KM) uvećan za iznos PDV-a od 17 % (102,00 KM) što je ukupno 702,00 KM,  zastupanje na ročištu od 24.02.2026. godine u iznosu od 480,00 KM (160 bodova x 3,00 KM) uvećan za iznos PDV-a od 17 % (81,60 KM) što je ukupno 561,60 KM, zastupanje na ročištu od 15.04.2026. godine u iznosu od 480,00 KM (160 bodova x 3,00 KM) uvećan za iznos PDV-a od 17 % (81,60 KM) što je ukupno 561,60 KM, nagrada za vrijeme za odsustvo iz kancelarije zbog prisustva dva ročišta u iznosu od 210,60 KM ( 30 bodova za započeti sat odsustva X 3,00 KM=90,00 KM, 90,00 KM X dva sata uvećan za iznos PDV-a), sve shodno odredbama člana  2. Tarifni brojevi 2., 9. i 12. i člana 14. Tarife o nagradama i naknadi troškova za rad advokata (Službeni glasnik Republike Srpske br. 111/24), te troškovi vještačenja po vještaku ekonomske struke u iznosu od 600,00 KM.

       Tužiocu nisu dosuđeni troškovi prevoza vlastitim automobilom na relaciji Zvornik-Bijeljina-Zvornik, u iznosu od 220,00 KM, jer nema posebnih okolnosti konkretnog slučaja da se odluči na drugi način. Nije sporno pravo na naknadu troškova prevoza, no o opravdanosti tih troškova koji bi se stavili na teret protivnoj strani, odlučuje sud. Punomoć koje je tužilac dao advokatu predstavlja jednostrani pravni posao kojim je tužilac ovlastio punomoćnika da u njegovo ime i za njegov račun obavi određeni pravni posao i da prema tome, punomoć, predstavlja eksterno ovlašćenje koje ima djelovanje prema suprotnoj stranci i prema sudu ali i unutrašnji, interni odnos između tužioca kao vlastodavaca i advokata (kojim se reguliše i visina troškova zastupanja) tako da visina i obim troškova svih preduzetih radnji od strane advokata za njegovu stranku, ne mora neposredno i bezuslovno da tereti i protivnu stranku, s obzirom da je diskreciono pravo suda da njihovu visinu odmjeri prema članu 387. ZPP, što ni u kom slučaju ne utiče na pravo stranke da, po svojoj volji, izvrši izbor advokata (pa i van sjedišta suda), ali ne na  teret protivne stranke. U prilog takvom stavu suda je i odluka Ustavnog suda BiH br. AP-4828/16 od 06.12.2018. godine, Rješenje Višeg privrednog suda u Banja Luci br. 59 0 Ps 030107 17 Pž od 12.10.2017. godine i Odluka Evropskog suda za ljudska prava br. 38868/17 od 05.03.2020. godine.                                                                               
POUKA O PRAVNOM LIJEKU:                                                                              S u d i j a

Protiv ove presude može se izjaviti žalba Višem privrednom                              Dragan Mitrović

sudu u Banja Luci u roku od 15 dana, od dana prijema prepisa

presude.

Žalba se podnosi putem ovog suda

u dovoljnom broju  primjeraka za sud i protivnu stranu.

